એક મિત્રએ આવું કહ્યું એટલે મનમાં સૉશિયલ મિડિયા, ઇન્ટરનેટ અને સ્માર્ટ ફૉનની ત્રિપુટીએ મચાવેલા તરખાટની સામાજિક અસરોનો વિડિયો ચાલવા લાગ્યો. મિત્રને આ વિચાર આવ્યો હતો પેલા ડાન્સિંગ અંકલના વિડિયો પરથી. એ જ સંજીવ શ્રીવાસ્તવ. વ્યવસાયે તો ઇલેક્ટ્રૉનિક્સના પ્રાધ્યાપક. નાનપણથી કંઈક ઓળખ મેળવવાની તીવ્ર ઈચ્છા જે ૪૬ વર્ષે પૂરી થઈ. આમ તો, ઇલેક્ટ્રોનિક્સ અને ડાન્સને સ્નાનસૂતકનોય સંબંધ નહીં, પરંતુ ઇલેક્ટ્રૉનિક્સની જ એક ચીજે તેમને રાતોરાત પ્રખ્યાત બનાવી દીધા જે કદાચ તેમને તેમના શિક્ષણના વ્યવસાયમાંથી ક્યારેય ન મળત.